CELEX: 32016D1001
Language: mt
Date: 2016-06-20 00:00:00
Title: Deċiżjoni tal-Kunsill (UE) 2016/1001 tal-20 ta' Ġunju 2016 dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Assoċjazzjoni UE-Amerika Ċentrali fir-rigward ta' Noti Spjegattivi għall-Artikolu 15 tal-Anness II mal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra

22.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 164/15
            
         DEĊIŻJONI TAL-KUNSILL (UE) 2016/1001
   tal-20 ta' Ġunju 2016
   dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Assoċjazzjoni UE-Amerika Ċentrali fir-rigward ta' Noti Spjegattivi għall-Artikolu 15 tal-Anness II mal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) tiegħu, flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Il-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra (1) (il-“Ftehim”), ġie inizjalat fit-22 ta' Marzu 2011 u ġie ffirmat fid-29 ta' Ġunju 2012. Skont l-Artikolu 353(4) tal-Ftehim, il-Parti IV tiegħu ilha tiġi applikata b'mod provviżorju mill-1 ta' Awwissu 2013 'l hawn bejn l-Unjoni, in-Nikaragwa, il-Honduras u l-Panama, mill-1 ta' Ottubru 2013 'l hawn bejn dawk il-Partijiet u El Salvador u l-Costa Rica, u mill-1 ta' Diċembru 2013 'l hawn bejn l-Unjoni, in-Nikaragwa, il-Honduras, il-Panama, El Salvador u l-Costa Rica, minn naħa waħda, u l-Gwatemala, min-naħa l-oħra.
            
         
               (2)
            
            
               L-Artikolu 37 tal-Anness II mal-Ftehim jipprevedi li l-Partijiet għall-Ftehim għandhom jaqblu fis-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini, stabbilit skont l-Artikolu 123 tal-Ftehim (is-“Sottokumitat”), dwar “Noti Spjegattivi” fir-rigward tal-interpretazzjoni, l-applikazzjoni u l-amministrazzjoni tal-Anness II u jirrakkomandaw l-approvazzjoni tagħhom mill-Kunsill ta' Assoċjazzjoni.
            
         
               (3)
            
            
               Is-Sottokumitat iltaqa' fl-1 u fit-2 ta' Ġunju 2015 u ntlaħaq qbil dwar in-Noti Spjegattivi għall-Artikolu 15 tal-Anness II mal-Ftehim dwar il-mili u l-istampar ta' ċertifikat tal-moviment EUR.1 (in-“Noti Spjegattivi”).
            
         
               (4)
            
            
               Minħabba li ċ-ċertifikat tal-moviment EUR.1 mogħti fl-Appendiċi 3 tal-Anness II mal-Ftehim huwa biss mudell, jista' jkun hemm differenzi żgħar fil-forom stampati minn awtoritajiet differenti. Sabiex jiġi żgurat li tali differenzi ma joħolqux diffikultajiet relattivament għall-aċċettazzjoni ta' ċertifikati tal-moviment EUR.1 u sabiex tiġi żgurata interpretazzjoni armonizzata min-naħa tal-awtoritajiet pubbliċi kompetenti tal-Partijiet, għandha tingħata gwida dwar il-kontenut u l-istampar taċ-ċertifikat tal-moviment EUR.1. Il-pożizzjoni li għandha tiġi adottata f'isem l-Unjoni fil-Kunsill ta' Assoċazzjoni għandha tkun ibbażata fuq l-abbozz ta' Deċiżjoni mehmuż,
            
         ADOTTA DIN ID-DEĊIŻJONI:
   Artikolu 1
   1.   Il-pożizzjoni li għandha tiġi adottata f'isem l-Unjoni fil-Kunsill ta' Assoċjazzjoni dwar in-Noti Spjegattivi għall-Artikolu 15 tal-Anness II mal-Ftehim, dwar iċ-ċertifikati tal-moviment EUR.1, għandha tkun ibbażata fuq l-abbozz ta' Deċiżjoni tal-Kunsill ta' Assoċjazzjoni mehmuż ma' din id-Deċiżjoni.
   2.   Ir-rappreżentanti tal-Unjoni fil-Kunsill ta' Assoċjazzjoni jistgħu jaqblu dwar korrezzjonijiet tekniċi minuri fl-abbozz tad-Deċiżjoni tal-Kunsill ta' Assoċjazzjoni mingħajr ma tittieħed deċiżjoni oħra dwar dan min-naħa tal-Kunsill.
   Artikolu 2
   Id-Deċiżjoni tal-Kunsill ta' Assoċjazzjoni għandha tiġi ppubblikata f'Il-Ġurnal Uffiċjali tal-Unjoni Ewropea.
   Artikolu 3
   Din id-Deċiżjoni tidħol fis-seħħ fid-data tal-adozzjoni tagħha.
   
      Magħmul fil-Lussemburgu, l-20 ta' Ġunju 2016.
      
         
            Għall-Kunsill
         
         
            Il-President
         
         F. MOGHERINI
      
   
   
      (1)  ĠU L 346, 15.12.2012, p. 3.
   
      ABBOZZ
      DEĊIŻJONI Nru XX/2016 TAL-KUNSILL TA' ASSOĊJAZZJONI UE-AMERIKA ĊENTRALI
      ta'
      li tintroduċi Noti Spjegattivi għall-Artikolu 15 tal-Anness II (dwar id-definizzjoni tal-kunċett ta' “prodotti tal-oriġini” u metodi ta' kooperazzjoni amministrattiva) mal-Ftehim, fir-rigward taċ-Ċertifikat tal-Moviment EUR.1
      IL-KUNSILL TA' ASSOĊJAZZJONI UE-AMERIKA ĊENTRALI,
      Wara li kkunsidra l-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa waħda, u l-Amerika Ċentrali, min-naħa l-oħra (minn hawn 'il quddiem imsejjaħ “il-Ftehim”), u b'mod partikolari l-Artikolu 37 tal-Anness II tiegħu,
      Billi:
      
                  (1)
               
               
                  L-Anness II mal-Ftehim jikkonċerna d-definizzjoni tal-kunċett ta' “prodotti tal-oriġini” u l-metodi tal-kooperazzjoni amministrattiva.
               
            
                  (2)
               
               
                  Skont l-Artikolu 37 tal-Anness II mal-Ftehim, il-Partijiet għandhom jaqblu dwar Noti Spjegattivi fir-rigward tal-interpretazzjoni, l-applikazzjoni u l-amministrazzjoni tal-Anness II fis-Sottokumitat dwar id-Dwana, l-Iffaċilitar tal-Kummerċ u r-Regoli tal-Oriġini u jirrakkomandaw l-approvazzjoni tagħhom mill-Kunsill ta' Assoċjazzjoni.
               
            
                  (3)
               
               
                  Minħabba li ċ-ċertifikat tal-moviment EUR.1 mogħti fl-Appendiċi 3 tal-Anness II mal-Ftehim huwa biss mudell, jista' jkun hemm differenzi żgħar fil-forom stampati mill-awtoritajiet differenti. Għandu jiġi ċċarat li tali differenzi ma għandhomx iwasslu biex iċ-ċertifikati jiġu miċħuda.
               
            
                  (4)
               
               
                  Barra minn hekk, sabiex jiġi żgurat li tali differenzi żgħar ma joħolqux diffikultajiet relattivament għall-aċċettazzjoni taċ-ċertifikati tal-moviment EUR.1, u sabiex tiġi żgurata interpretazzjoni armonizzata min-naħa tal-awtoritajiet pubbliċi kompetenti tal-Partijiet, għandha tingħata gwida dwar il-kontenut meħtieġ taċ-ċertifikat tal-moviment EUR.1,
               
            ADOTTA DIN ID-DEĊIŻJONI:
      Artikolu Uniku
      In-Noti Spjegattivi fir-rigward taċ-Ċertifikat tal-Moviment EUR.1 għall-Anness II (dwar id-definizzjoni tal-kunċett ta' “prodotti tal-oriġini” u metodi ta' kooperazzjoni amministrattiva) mal-Ftehim mogħtija fl-Anness ta' din id-Deċiżjoni huma approvati.
      Din id-Deċiżjoni tidħol fis-seħħ fil-jum wara dak tal-adozzjoni tagħha.
      
         Magħmul fi …,
         
            
               Għall-Kunsill ta' Assoċjazzjoni,
            
            
               Għall-Parti CA,
            
            
               Għall-Parti tal-UE,
            
         
      
   
   
      ANNESS
      
         NOTI SPJEGATTIVI
      
      
         L-Artikolu 15 — Iċ-ċertifikat ta' moviment EUR.l: forom u struzzjonijiet għall-mili
      
      
         In-numru tas-serje taċ-ċertifikat EUR.l
      
      Fuq iċ-ċertifikat tal-moviment EUR.l irid ikun hemm numru tas-serje sabiex tiġi ffaċilitata l-identifikazzjoni. Normalment in-numru tas-serje jkun magħmul minn ittri u numri.
      
         Forom taċ-ċertifikat tal-moviment EUR.1
      
      Iċ-ċertifikati tal-moviment EUR.1 li jkollhom kliem differenti mill-mudell mogħti fl-Appendiċi 3 (Mudelli taċ-ċertifikat ta' moviment EUR.1 u tal-applikazzjoni għal ċertifikat ta' moviment EUR.1) tal-Anness II (dwar id-definizzjoni tal-kunċett ta' “prodotti tal-oriġini” u metodi ta' kooperazzjoni amministrattiva) mal-Ftehim, skont l-awtorità pubblika kompetenti li tkun ħarġithom, jistgħu jiġu aċċettati bħala prova tal-oriġini jekk:
      
                  (a)
               
               
                  il-varjazzjonijiet ma jibdlux l-informazzjoni meħtieġa f'kull kaxxa; u
               
            
                  (b)
               
               
                  l-awtoritajiet pubbliċi kompetenti tal-Partijiet ikunu taw il-mudelli differenti taċ-ċertifikat lil xulxin permezz tal-Kummissjoni Ewropea u jkunu għarrfu lill-Koordinaturi tal-Parti IV ta' dan il-Ftehim b'dan.
               
            
         Il-kaxxa numru 1: L-esportatur
      
      Għandhom jingħataw id-dettalji kollha tal-esportatur tal-merkanzija (l-isem, l-indirizz attwali sħiħ u l-pajjiż minn fejn ġej il-prodott esportat).
      
         Il-kaxxa numru 2: Iċ-ċertifikat użat fil-kummerċ preferenzjali bejn
      
      Għal dan il-għan, speċifika:
      l-Amerika Ċentrali; l-Unjoni Ewropea jew l-UE (1); Ceuta; Melilla; Andorra jew AD; San Marino jew SM.
      
         Il-kaxxa numru 3: Id-destinatarju
      
      Din il-kaxxa mhux bilfors trid timtela. Jekk timtela, iridu jingħataw id-dettalji tad-destinatarju: l-isem, l-indirizz attwali sħiħ u l-pajjiż destinatarju tal-merkanzija.
      
         Il-kaxxa numru 4: Il-pajjiż, il-grupp ta' pajjiżi jew it-territorju li minnu jitqies li oriġinaw il-prodotti
      
      Speċifika l-pajjiż, il-grupp ta' pajjiżi jew it-territorju ta' oriġini tal-merkanzija:
      l-Amerika Ċentrali; l-Unjoni Ewropea jew l-UE (1); Ceuta; Melilla; Andorra jew AD; San Marino jew SM.
      
         Il-kaxxa numru 5: Il-pajjiż, il-grupp ta' pajjiżi jew it-territorju destinatarju
      
      Speċifika l-pajjiż, il-grupp ta' pajjiżi jew it-territorju tal-Parti li tkun qed timporta l-prodotti li fih ikunu se jintbagħtu l-prodotti:
      l-Amerika Ċentrali; l-Unjoni Ewropea jew l-UE (1); Ceuta; Melilla; Andorra jew AD; San Marino jew SM.
      
         Il-kaxxa numru 6: Dettalji dwar it-trasport
      
      Din il-kaxxa mhux bilfors trid timtela. Jekk timtela, iridu jiġu indikati l-mezz tat-trasport u n-numru tal-polza ta' kargu jew tal-polza tal-vjeġġ bl-ajru flimkien mal-ismijiet tal-kumpaniji rispettivi tat-trasport.
      
         Il-kaxxa numru 7: Kummenti
      
      Din il-kaxxa għandha timtela:
      
                  1.
               
               
                  F'każ ta' ċertifikat maħruġ wara l-esportazzjoni tal-merkanzija skont l-Artikolu 16 tal-Anness II mal-Ftehim — f'dan il-każ għandu jiġi indikat dan li ġej f'din il-kaxxa b'waħda mil-lingwi stabbiliti fil-Ftehim: “MAĦRUĠ RETROSPETTIVAMENT”. Barra minn hekk, fil-każ stabbilit skont l-Artikolu 16.1(b) tal-Anness II, in-numru taċ-ċertifikat tal-moviment EURI li ma jkunx ġie aċċettat waqt l-importazzjoni għal raġunijiet tekniċi, jiġi indikat f'din il-kaxxa: “EUR.1 Nruo….”;
               
            
                  2.
               
               
                  F'każ ta' ċertifikat duplikat maħruġ skont l-Artikolu 17 tal-Anness II — f'dan il-każ għandu jiġi indikat dan li ġej f'din il-kaxxa b'waħda mil-lingwi stabbiliti fil-Ftehim: “DUPLIKAT” u d-data tal-ħruġ taċ-ċertifikat oriġinali tal-moviment EUR.l;
               
            
                  3.
               
               
                  F'każ ta' kumulazzjoni tal-oriġini mal-Bolivja, mal-Kolombja, mal-Ekwador, mal-Perù jew mal-Venezwela — f'dan il-każ għandu jiġi indikat dan li ġej f'din il-kaxxa: “kumulazzjoni ma' (isem il-pajjiż)”, skont l-Artikolu 3 tal-Anness II;
               
            
                  4.
               
               
                  F'każ li prodott ikun kopert minn regola tal-oriġini li tkun suġġetta għall-kwoti — f'dan il-każ għandu jiġi indikat dan li ġej f'din il-kaxxa: “Prodott li joriġina skont l-Appendiċi 2 A tal-Anness II (dwar id-definizzjoni tal-kunċett ta' “prodotti tal-oriġini” u metodi ta' kooperazzjoni amministrattiva)”;
               
            
                  5.
               
               
                  F'każijiet oħrajn fejn jitqies li huwa utli li tiġi ċċarata l-informazzjoni mogħtija fiċ-ċertifikat tal-moviment EUR.1.
               
            
         Il-kaxxa numru 8: In-numru tal-oġġett; il-marki u n-numri; in-numru u t-tip ta' pakketti; id-deskrizzjoni tal-merkanzija
      
      Iddeskrivi l-merkanzija skont id-deskrizzjoni mogħtija fuq il-fattura (in-numru tal-ordni jew tal-oġġett; il-marki u n-numri; in-numru u t-tip ta' pakketti — palits, kaxxi, basktijiet, rollijiet, btieti, xkejjer, eċċ.). Tista' tingħata deskrizzjoni ġenerali tal-merkanzija sakemm din tkun marbuta mad-deskrizzjoni speċifika mogħtija fuq il-fattura u sakemm ikun hemm rabta ċara bejn id-dokument tal-importazzjoni u ċ-ċertifikat tal-moviment EUR.l. F'dan il-każ, in-numru tal-fattura għandu jiġi indikat f'din il-kaxxa. F'kull każ, il-klassifikazzjoni tariffarja għandha tiġi indikata tal-inqas fil-livell tat-titlu tas-Sistema Armonizzata (il-kodiċi ta' erba' ċifri).
      Jekk il-merkanzija ma tkunx ippakkjata, indika l-għadd ta' oġġetti jew ikteb “bl-ingrossa” kif xieraq.
      Qabel id-deskrizzjoni tal-merkanzija għandu jingħata n-numru tal-ordni jew tal-oġġetti, mingħajr ma jitħallew linji vojta jew spazji, u ma għandux ikun hemm spazji vojta bejn il-prodotti speċifikati fiċ-ċertifikat. Meta l-kaxxa ma timtelhiex kompletament, għandha tinġibed linja orizzontali taħt l-aħhar linja tad-deskrizzjoni, u l-ispazju vojt għandu jinqata' b'tali mod li ma tkunx tista' tiżdied iktar informazzjoni wara.
      
         Il-kaxxa numru 9: Il-massa grossa (f'kilogrammi) jew kejl ieħor (f'litri, f'metri kubi, eċċ.)
      
      Speċifika l-massa grossa (f'kilogrammi) jew il-kejl l-ieħor (f'litri, f'metri kubi, eċċ.) tal-prodotti kollha mniżżlin fil-kaxxa 8 jew agħti din l-informazzjoni b'mod separat għal kull oġġett (skont it-titlu tas-Sistema Armonizzata tiegħu).
      
         Il-kaxxa numru 10: Il-fatturi
      
      Din il-kaxxa mhux bilfors trid timtela. Jekk timtela, indika d-data u n-numru tal-fatturi.
      
         Il-kaxxa numru 11: L-approvazzjoni tal-awtoritajiet doganali jew tal-awtoritajiet pubbliċi kompetenti
      
      Din il-kaxxa għandha tintuża biss mill-awtoritajiet doganali jew mill-awtoritajiet pubbliċi kompetenti li joħorġu ċ-ċertifikat, skont kif ikun xieraq f'kull pajjiż.
      
         Il-kaxxa numru 12: Id-dikjarazzjoni tal-esportatur
      
      Din il-kaxxa għandha tintuża biss mill-esportatur jew mir-rappreżentant awtorizzat tiegħu. Fiha għandhom jingħataw id-data meta nħareġ iċ-ċertifikat u l-post fejn ikun inħareġ u din għandha tiġi ffirmata mill-esportatur jew mir-rappreżentant awtorizzat tiegħu.
      L-esportatur jew ir-rappreżentant awtorizzat tiegħu jistgħu jiffirmaw iċ-ċertifikat EUR.1 fiżikament jew Parti minnhom tista' tippermettilhom jiffirmawh b'mod diġitali.
      
         Il-kaxxa numru 13: It-talba għal verifika u l-kaxxa numru 14: Ir-riżultat tal-verifika:
      
      Dawn il-kaxxi għandhom jintużaw biss mill-awtoritajiet doganali jew mill-awtoritajiet pubbliċi kompetenti ta' kull pajjiż, skont kif ikun xieraq, għall-finijiet tal-verifika.
      
         (1)  Ara l-“Anness maċ-Ċertifikat tal-Moviment EUR.l — Struzzjonijiet għall-mili”.
   
   
      ANNESS MAĊ-ĊERTIFIKAT TAL-MOVIMENT EUR.L — STRUZZJONIJIET GĦALL-MILI
      
         TERMINI LI JIRREFERU B'MOD ĊAR GĦALL-UNJONI
      
      
                  Lingwa
               
               
                  UE
               
               
                  Unjoni Ewropea (UE)
               
            
                  BG
               
               
                  EC
               
               
                  Европейски съюз (ЕС)
               
            
                  CS
               
               
                  EU
               
               
                  Evropská unie
               
            
                  DA
               
               
                  EU
               
               
                  Den Europæiske Union
               
            
                  DE
               
               
                  EU
               
               
                  Europäische Union
               
            
                  EL
               
               
                  EE
               
               
                  Ευρωπαϊκή Ένωση
               
            
                  EN
               
               
                  EU
               
               
                  European Union
               
            
                  ES
               
               
                  UE
               
               
                  Unión Europea
               
            
                  ET
               
               
                  EL
               
               
                  Euroopa Liit
               
            
                  FI
               
               
                  EU
               
               
                  Euroopan unioni
               
            
                  FR
               
               
                  UE
               
               
                  Union européenne
               
            
                  HR
               
               
                  EU
               
               
                  Europska unija
               
            
                  HU
               
               
                  EU
               
               
                  Európai Unió
               
            
                  IT
               
               
                  UE
               
               
                  Unione europea
               
            
                  LT
               
               
                  ES
               
               
                  Europos Sąjunga
               
            
                  LV
               
               
                  ES
               
               
                  Eiropas Savienība
               
            
                  MT
               
               
                  UE
               
               
                  Unjoni Ewropea
               
            
                  NL
               
               
                  EU
               
               
                  Europese Unie
               
            
                  PL
               
               
                  UE
               
               
                  Unia Europejska
               
            
                  PT
               
               
                  UE
               
               
                  União Europeia
               
            
                  RO
               
               
                  UE
               
               
                  Uniunea Europeană
               
            
                  SK
               
               
                  EÚ
               
               
                  Európska únia
               
            
                  SL
               
               
                  EU
               
               
                  Evropska unija
               
            
                  SV
               
               
                  EU
               
               
                  Europeiska unionen